b"\n_START_ARTICLE_\nSant Esteve de Moja\n_START_SECTION_\nDescripci\xc3\xb3\n_START_PARAGRAPH_\nLa capella de Sant Esteve de Moja est\xc3\xa0 situada dintre del casc urb\xc3\xa0 de Moja, on es troba afegida a l'esgl\xc3\xa9sia parroquial de Sant Jaume de Moja, amb la qual comunica. La planta \xc3\xa9s d'una sola nau, acabada en absis semicircular. La coberta \xc3\xa9s de volta de can\xc3\xb3. L'exterior presenta diversos elements remarcables: el campanar, elevat sobre el tram immediat a l'absis, t\xc3\xa9 un sol pis de planta quadrada, coberta de pavell\xc3\xb3 i finestres geminades, l'absis, amb decoraci\xc3\xb3 d'arcs cecs i bandes llombardes i tres finestres esquexades d'arc de mig punt. El conjunt es cobreix amb teula \xc3\xa0rab.\n_START_SECTION_\nHist\xc3\xb2ria\n_START_PARAGRAPH_\nOriginalment, aquesta capella era dedicada a Sant Cugat pel fet que en el moment de la seva construcci\xc3\xb3 el lloc de Moja pertanyia al monestir de Sant Cugat del Vall\xc3\xa8s, per donaci\xc3\xb3 realitzada l'any 1010. Les not\xc3\xadcies documentals de la capella daten del 1098. L'edifici experiment\xc3\xa0 una restauraci\xc3\xb3 poc abans de la guerra civil del 1936-39."